CELEX: 62011TN0554
Language: sk
Date: 2011-10-18 00:00:00
Title: Vec T-554/11: Žaloba podaná 18. októbra 2011 — Evropaïki Dynamiki/Komisia

17.12.2011   
            
            
               SK
            
            
               Úradný vestník Európskej únie
            
            
               C 370/28
            
         Žaloba podaná 18. októbra 2011 — Evropaïki Dynamiki/Komisia
   (Vec T-554/11)
   2011/C 370/47
   Jazyk konania: angličtina
   
      Účastníci konania
   
   
      Žalobkyňa: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Atény, Grécko) (v zastúpení: N. Korogiannakis a M. Dermitzakis, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Európskej komisie, ktoré bolo žalobkyni doručené listom z 8. augusta 2011 (vec C&F/2011/D/001101) o nevykonaní platieb dlžných žalobkyni a naopak o požadovaní vrátenia sumy, ktorá už bola zaplatená v rámci vykonania zmluvy EuropeAid/124378/D/SER/TN (č.°2007/145-464), ako aj rozhodnutie o vymáhaní uvedené v prílohe,
            
         
               —
            
            
               zrušil všetky ďalšie relevantné rozhodnutia žalovanej,
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby, žalobkyňa uvádza päť žalobných dôvodov.
   
               1.
            
            
               Prvý žalobný dôvod je založený na skutočnosti, že sa žalovaná dopustila zjavne nesprávneho právneho posúdenia tým, že rozhodla, že žalobkyňa musí vrátiť určitú sumu namiesto toho, aby sa jej zaplatila suma dlžná za vykonanú, schválenú a validovanú prácu.
            
         
               2.
            
            
               Druhý žalobný dôvod je založený na skutočnosti, že žalovaná nesprávne vyložila právny základ a svoje právo vymáhať požadovanú sumu, a tým porušila článok 79 pravidiel na vykonávanie rozpočtu (1). Žalovaná totiž nezohľadnila potvrdenie uvedené na prezenčných listoch odborníkov zamestnávaných žalobkyňou, ako aj objem prác, ktoré vykonali a ktoré boli správne validované, navyše ak in tempore non suspecto neuviedla pripomienky k vykonanej práci.
            
         
               3.
            
            
               Tretí žalobný dôvod je založený na skutočnosti, že žalovaná porušila zásadu riadnej správy vecí verejných, zásadu dobrej viery a zásadu legitímnej dôvery tým, že:
               
                           —
                        
                        
                           odmietla zaplatiť sumy dlžné za validovanú a schválenú prácu,
                        
                     
                           —
                        
                        
                           žalobkyni včas neoznámila pochybnosti v súvislosti so svojou povinnosťou zaplatiť sumy verifikované audítorom, a
                        
                     
                           —
                        
                        
                           že utvrdzovala žalobkyňu v tom, aby ešte 12 mesiacov pokračovala v práci a poskytovala služby, a nechala ju v domnienke, že jej za túto prácu zaplatí.
                        
                     
         
               4.
            
            
               Štvrtý žalobný dôvod je založený na porušení povinnosti odôvodnenia, ako aj na porušení práv žalobkyne na obranu v rozsahu, v akom žalovaná odmietla zaplatiť dlžné sumy, a naopak, nariadila vymáhanie určitej sumy od žalobkyne bez toho, aby jej poskytla akúkoľvek analýzu alebo odôvodnenie svojho rozhodnutia týkajúceho sa dotknutých súm.
            
         
               5.
            
            
               Piaty žalobný dôvod je založený na skutočnosti, že vykonanie napadnutého rozhodnutia predstavuje zneužitie právomocí.
            
         
      (1)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, s. 1; Mim. vyd. 01/004, s. 45).